"ওটাই আসল কথা স্যার। আমি কেবল একতাল মাংস নই যে বাঘের মত ঝাঁপিয়ে পড়ে চিবিয়ে আত্মসাৎ করে ফেলবেন। অথবা নিছক একটা চিন্তাশীল সফটওয়ারও নই যে সঠিক কম্যাণ্ডগুলো দিলেই সে আপনার সব কথা মেনে চলবে। । আমার একটা নিজস্ব সত্ত্বা আছে। সমস্ত যুক্তি, বুদ্ধি, ঐহ্যিক সাধ আহ্লাদের বাইরে তার জায়গা। গায়ের জোরে তাকে দখল করা যায় না স্যার। আপনি লোক ভালো। ভবিষ্যতে ভালো স্বামীও হবেন নিশ্চয়ই। বহু মেয়েই আপনার জন্য উন্মুখ হয়ে আছে জানি। তাদের কাউকে আপনি বেছে নিন। সুখী হবেন। আমায় জোর করে দখল করতে চাইলে দুঃখই পাবেন শুধু। এইভাবে শুধু ডমিনেট করে আর নিজের দাবি জানিয়ে সবকিছু পাওয়া যায় না। আর শোভনদার ব্যাপারে আপনি যা বললেন, সেটা কেবল আপনার নয়, আপনার দুনিয়ার অনেকেরই সেই মত। গত পাঁচ-ছ'বছর ধরে শুনতে শুনতে ও আমার গা সওয়া হয়ে গেছে। ওতে আমি কিছু মনে করিনি। নাও ইফ য়ু অ্যালাও মি, আমি এবারে যাবো। গোছগাছ বাকি রয়ে গেছে। আধঘন্টার মধ্যে বেরিয়ে যেতে হবে আমায়। নইলে সাড়ে পাঁচটার ট্রেনটা পাবো না।"